Kvisthopperfamilien

se inndeling

Kvisthopperfamilien (Stenostiridae) er én av fire familier i overfamilien Paroidea. Denne relativt ferske familien består av ni arter fordelt i fire slekter, hvorav to er monotypiske. Artene er utbredt i skogbevokste områder i Afrika sør for Sahara og i det sørøstre Asia vest for Wallacelinjen.

Taksonomi 
Kvisthopperfamilien er en relativt nyopprettet familie. Tidligere ble mange av disse fuglene regnet som fjerne slektninger til hverandre, herunder også plassert i ulike familier, som i fluesnapperfamilien (Muscicapidae), monarkfamilien (Monarchidae), og viftestjertfamilien (Rhipiduridae). Nyere molekylære fylogenetiske studier har imidlertid demonstrert, at artene som nå inngår i kvisthopperfamilien er nærmere beslektet med hverandre enn med noen av de artene disse fuglene tidligere ble klassifisert sammen med. Nå regner man derfor med at kvisthopperfamilien kan tilhøre en tidlig splittelse i gruppen Sylvioidea.

Det er ingen særskilte morfologiske trekk som entydig definerer denne gruppa, som derfor i sin helhet defineres med bakgrunn i den felles genetikken. Siden det eldste kjente navnet i blant dem var Stenostira, fikk familien det vitenskapelige navnet Stenostiridae.

Biologi 

Alle artene er delikate insektetere med små kropper, sarte ben og tær, relativt små nebb og lange haler. Fuglene måler typisk omkring 11–18 cm og veier gjerne cirka 4–12 g, avhengig av arten.

Kvisthoppere er aktive insektetere som beveger seg med raske bevegelser. Fuglene flakser raskt til og fra sine utkikksgreiner, fra hvor de kaster seg ut for å fange insekter og andre byttedyr i den nærliggende vegetasjonen, ofte med frenetiske vingebevegelser og strekk mens de sitter og venter på sitt neste bytte. Til tross for høy aktivitet, blir disse energiske bittesmå insekteterne ofte oversett, og svært lite er egentlig kjent om artenes biologi.

Habitatet består i hovedsak av primær tropisk og temperert eviggrønn skog, selv om noen også opptrer i krattskog. Artene ser ut til å spise bare insekter og små virvelløse dyr, alt fra mygg til møll, bier og edderkopper, men ikke større enn rundt 30 mm lange.

Inndeling 
Inndelingen og rekkefølge følger Birds of the World. Norske navn følger Norsk navnekomité for fugl og er i henhold til Syvertsen et al. (2008, 2017, 2020).

 Passeriformes, spurvefugler
 Passeri, sangfugler
 Passerida
 Paroidea
 Hyliotidae, hyliotafamilien
 Stenostiridae, kvisthopperfamilien
 Stenostira (monotypisk)
 S. scita, kvisthopper
 Chelidorhynx (monotypisk)
 C. hypoxanthus, gulbuk
 Elminia, 5 arter
 E. longicauda, blåelminia
 E. albicauda, hvithaleelminia
 E. nigromitrata, gråbukelminia
 E. albiventris, hvitbukelminia
 E. albonotata, hvittippelminia
 Culicicapa, 2 arter
 C. ceylonensis, gråhodefluejeger
 C. helianthea, sitronfluejeger
 Paridae, meisefamilien (13 slekter, 63 arter)
 Remizidae, pungmeisfamilien

Referanser

Eksterne lenker